Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ της . . .

σχετικά με τη θέση της Κοινότητας στο συμβούλιο σύνδεσης όσον αφορά τη συμμετοχή της Σλοβακικής Δημοκρατίας σε κοινοτικά προγράμματα στον πολιτιστικό τομέα (98/C 182/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128 παράγραφος 3, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το συμπληρωματικό πρωτόκολλο της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, άρχισε να ισχύει την 1η Ιουλίου 1996 7

ότι, σύμφωνα με το άρθρο 1 του συμπληρωματικού πρωτοκόλλου, η Σλοβακική Δημοκρατία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις κυρίως στον πολιτιστικό τομέα και ότι, σύμφωνα με το άρθρο 2, οι όροι συμμετοχής της Σλοβακικής Δημοκρατίας στις δραστηριότητες που αναφέρονται στο άρθρο 1 θα αποφασιστούν από το συμβούλιο σύνδεσης 7

ότι η απόφαση αριθ. 719/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση προγράμματος στήριξης των καλλιτεχνικών και πολιτιστικών δραστηριοτήτων με ευρωπαϊκή διάσταση (Kaleidoscope) (1), και ιδίως το άρθρο 4, η απόφαση αριθ. 2085/97/ΕΚ του Ευρωπαϊκού Κοινοβουλίου και του Συμβουλίου, της 6ης Οκτωβρίου 1997, για τη θέσπιση προγράμματος υποστήριξης, περιλαμβανομένης και της μετάφρασης, στον τομέα των βιβλίων και της ανάγνωσης (Ariane) (2), και ιδίως το άρθρο 4, και η απόφαση αριθ. 2228/97/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1997, για τη θέσπιση κοινοτικού προγράμματος δράσης στον τομέα της πολιτιστικής κληρονομιάς (Raphael) (3), και ιδίως το άρθρο 6 προβλέπουν ότι τα προγράμματα αυτά θα είναι ανοιχτά στη συμμετοχή των συνδεδεμένων χωρών της Κεντρικής Ευρώπης σύμφωνα με τους όρους που περιέχουν τα συμπληρωματικά πρωτόκολλα των συμφωνιών σύνδεσης για τη συμμετοχή σε κοινοτικά προγράμματα,

ΑΠΟΦΑΣΙΖΕΙ:

Η θέση την οποία θα λάβει η Κοινότητα στο συμβούλιο σύνδεσης το οποίο συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας αφετέρου, όσον αφορά τη συμμετοχή της Σλοβακικής Δημοκρατίας σε κοινοτικά προγράμματα στον πολιτιστικό τομέα, είναι αυτή που ορίζεται στο συνημμένο σχέδιο απόφασης του συμβουλίου σύνδεσης.

. . .

Για το Συμβούλιο

. . .

(1) ΕΕ L 99 της 20.4.1996, σ. 20.

(2) ΕΕ L 291 της 4.10.1997, σ. 26.

(3) ΕΕ L 305 της 8.11.1997, σ. 31.

Σχέδιο απόφασης αριθ. . . ./. . ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΣΛΟΒΑΚΙΚΗΣ ΔΗΜΟΚΡΑΤΙΑΣ της . . . για την έγκριση των όρων συμμετοχής της Σλοβακικής Δημοκρατίας σε κοινοτικά προγράμματα στον πολιτιστικό τομέα

ΤΟ ΣΥΜΒΟΥΛΙΟ ΣΥΝΔΕΣΗΣ

Έχοντας υπόψη:

την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Σλοβακικής Δημοκρατίας αφετέρου (1),

το συμπληρωματικό πρωτόκολλο της ευρωπαϊκής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Σλοβακικής Δημοκρατίας αφετέρου, σχετικά με τη συμμετοχή της Σλοβακικής Δημοκρατίας σε κοινοτικά προγράμματα (2), και ιδίως τα άρθρα 1 και 2,

Εκτιμώντας:

ότι, σύμφωνα με το άρθρο 1 του συμπληρωματικού πρωτοκόλλου, η Σλοβακική Δημοκρατία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια και άλλες κοινοτικές δράσεις στον πολιτιστικό τομέα 7

ότι, σύμφωνα με το άρθρο 2 του συμπληρωματικού πρωτοκόλλου, οι όροι και προϋποθέσεις συμμετοχής της Σλοβακικής Δημοκρατίας στις δραστηριότητες που αναφέρονται στο άρθρο 1 θα αποφασιστούν από το συμβούλιο σύνδεσης,

ΑΠΟΦΑΣΙΖΕΙ:

Άρθρο 1

Η Σλοβακική Δημοκρατία συμμετέχει στα προγράμματα της Ευρωπαϊκής Κοινότητας Kaleidoscope, Ariane και Raphael σύμφωνα με τους όρους και τις προϋποθέσεις των πραραρτημάτων I και II, που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση εφαρμόζεται για την περίοδο διάρκειας των προγραμμάτων.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που έπεται της έγκρισής της.

Έγινε στ. . . .

Για το Συμβούλιο σύνδεσης

Ο Πρόεδρος

. . .

(1) ΕΕ L 359 της 31.12.1994.

(2) ΕΕ L 115 της 9. 5. 1996.

ΠΑΡΑΡΤΗΜΑ I

ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΤΗΣ ΣΛΟΒΑΚΙΚΗΣ ΔΗΜΟΚΡΑΤΙΑΣ ΣΤΑ ΠΡΟΓΡΑΜΜΑΤΑ KALEIDOSCOPE, ARIANE ΚΑΙ RAPHAEL

1. Η Σλοβακική Δημοκρατία συμμετέχει σε όλες τις δραστηριότητες των προγραμμάτων Kaleidoscope, Ariane και Raphael (εφεξής «τα προγράμματα», σύμφωνα, εκτός αν προβλέπεται διαφορετικά στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που ορίζονται στην απόφαση αριθ. 719/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση προγράμματος στήριξης των καλλιτεχνικών και πολιτιστικών δραστηριοτήτων με ευρωπαϊκή διάσταση (Kaleidoscope), στην απόφαση αριθ. 2085/97/ΕΚ του Ευρωπαϊκού Κοινοβουλίου και του Συμβουλίου, της 6ης Οκτωβρίου 1997, για τη θέσπιση προγράμματος υποστήριξης, περιλαμβανομένης και της μετάφρασης, στον τομέα των βιβλίων και της ανάγνωσης (Ariane) και στην απόφαση αριθ. 2228/97/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1997, για τη θέσπιση κοινοτικού προγράμματος δράσης στον τομέα της πολιτιστικής κληρονομιάς (Raphael).

2. Οι όροι και οι προϋποθέσεις υποβολής, αξιολόγησης και επιλογής των αιτήσεων που αφορούν επιλέξιμα θεσμικά όργανα, οργανισμούς και ιδιώτες της Σλοβακικής Δημοκρατίας είναι ίδιοι με τους όρους και τις προϋποθέσεις που ισχύουν για επιλέξιμα θεσμικά όργανα, οργανισμούς και ιδιώτες της Κοινότητας.

3. Όπου κρίνεται σκόπιμο, για να διασφαλιστεί η ευρωπαϊκή διάσταση του προγράμματος, τα διεθνικά έργα και δραστηριότητες που προτείνει η Σλοβακική Δημοκρατία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός αποφασίζεται στο πλαίσιο της υλοποίησης του προγράμματος, αφού ληφθούν υπόψη η φύση των δραστηριοτήτων, ο αριθμός των εταίρων ενός δεδομένου έργου και ο αριθμός των χωρών που συμμετέχουν στο πρόγραμμα.

4. Η Σλοβακική Δημοκρατία καταβάλλει ετήσια συνεισφορά στον γενικό προϋπολογισμό των Ευρωπαϊκών Κοινοτήτων ώστε να καλυφθεί το κόστος που προκύπτει από τη συμμετοχή της στο πρόγραμμα (βλέπε παράρτημα II). Η επιτροπή σύνδεσης έχει τη δυνατότητα να προσαρμόζει τη συνεισφορά αυτή, όταν κρίνει σκόπιμο.

5. Τα κράτη μέλη της Κοινότητας και η Σλοβακική Δημοκρατία καταβάλλουν κάθε δυνατή προσπάθεια, εντός του πλαισίου των ισχυουσών διατάξεων, ώστε να διευκολύνουν την ελεύθερη διακίνηση και διαμονή όλων των προσώπων που είναι επιλέξιμα για το πρόγραμμα και που μετακινούνται μεταξύ Σλοβακική Δημοκρατίας και κρατών μελών της Κοινότητας με σκοπό τη συμμετοχή τους σε δραστηριότητες που καλύπτονται από την παρούσα απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Κοινότητας, όσον αφορά την αξιολόγηση των προγραμμάτων σύμφωνα με τις αποφάσεις για τα προγράμματα Kaleidoscope, Ariane και Raphael (άρθρα 8, 8 και 10 αντίστοιχα), η συμμετοχή της Σλοβακικής Δημοκρατίας στα προγράμματα αξιολογείται συνεχώς από κοινού από της Σλοβακικής Δημοκρατίας και την Επιτροπή των Ευρωπαϊκών Κοινοτήτων. Η Σλοβακική Δημοκρατία υποβάλλει στην Επιτροπή σχετικές εκθέσεις και συμμετέχει σε άλλες σχετικές δραστηριότητες που ορίζονται από την Κοινότητα για το σκοπό αυτό.

7. Με την επιφύλαξη των διαδικασιών που αναφέρονται στο άρθρο 5 της απόφασης για το Kaleidoscope, στο άρθρο 5 της απόφασης για το Ariane και στο άρθρο 7 της απόφασης για το Raphael, η Σλοβακική Δημοκρατία προκαλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών προγράμματος. Η Επιτροπή ενημερώνει τη Σλοβακική Δημοκρατία σχετικά με τα αποτελέσματα των τακτικών αυτών συνεδριάσεων.

8. Η γλώσσα που χρησιμοποιείται στη διαδικασία εφαρμογής, στις συμβάσεις, στις εκθέσεις που υποβάλλονται και σε άλλες διοικητικές πτυχές του προγράμματος, είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΣΛΟΒΑΚΙΚΗΣ ΔΗΜΟΚΡΑΤΙΑΣ ΣΤΑ ΠΡΟΓΡΑΜΜΑΤΑ KALEIDOSCOPE, ARIANE ΚΑΙ RAPHAEL

1. Η χρηματοδοτική συνεισφορά της Σλοβακικής Δημοκρατίας καλύπτει τα ακόλουθα:

- χρηματοδοτική στήριξη από τα προγράμματα για Σλοβάκους συμμετέχοντες,

- πρόσθετες διοικητικές δαπάνες για τη διαχείριση των προγραμμάτων από την Επιτροπή, οι οποίες προκύπτουν από τη συμμετοχή της Σλοβακικής Δημοκρατίας.

2. Για κάθε οικονομικό έτος, το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν από τα προγράμματα οι Σλοβάκοι δικαιούχοι, δεν θα υπερβαίνει τη συνεισφορά που καταβάλλει η Σλοβακική Δημοκρατία αφού αφαιρεθούν οι πρόσθετες διοικητικές δαπάνες.

Στην περίπτωση που η συνεισφορά της Σλοβακικής Δημοκρατίας στο γενικό προϋπολογισμό των Ευρωπαϊκών Κοινοτήτων, μετά από αφαίρεση του πρόσθετου διοικητικού κόστους, είναι μεγαλύτερη από το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν οι Σλοβάκοι δικαιούχοι από τα προγράμματα η Επιτροπή μεταφέρει το υπόλοιπο στο επόμενο οικονομικό έτος και το αφαιρεί από τη συνεισφορά του επόμενου έτους. Αν εξακολουθήσει να υπάρχει υπόλοιπο μετά την ολοκλήρωση των προγραμμάτων, το αντίστοιχο ποσό επιστρέφεται στη Σλοβακική Δημοκρατία.

3. Kaleidoscope

Η ετήσια συνεισφορά της Σλοβακικής Δημοκρατίας θα είναι 45 103 Ecu από το 1998. Από το ποσό αυτό, 2 951 Ecu θα καλύψουν τις πρόσθετες διοικητικές δαπάνες διαχείρισης του προγράμματος εκ μέρους της Επιτροπής, οι οποίες προκύπτουν από τη συμμετοχή της Σλοβακικής Δημοκρατίας.

4. Ariane

Η ετήσια συνεισφορά της Σλοβακικής Δημοκρατίας θα είναι 12 813 Ecu από το 1998. Από το ποσό αυτό, 838 Ecu θα καλύψουν τις πρόσθετες διοικητικές δαπάνες διαχείρισης του προγράμματος εκ μέρους της Επιτροπής, οι οποίες προκύπτουν από τη συμμετοχή της Σλοβακικής Δημοκρατίας.

5. Raphael

Η ετήσια συνεισφορά της Σλοβακικής Δημοκρατίας θα είναι 55 353 Ecu από το 1998. Από το ποσό αυτό, 3 621 Ecu θα καλύψουν τις πρόσθετες διοικητικές δαπάνες διαχείρισης του προγράμματος εκ μέρους της Επιτροπής, οι οποίες προκύπτουν από τη συμμετοχή της Σλοβακικής Δημοκρατίας.

6. Θα ισχύει ο δημοσιονομικός κανονισμός που εφαρμόζεται στον γενικό προϋπολογισμό της Κοινότητας, κυρίως όσον αφορά τη διαχείριση της συνεισφοράς της Σλοβακικής Δημοκρατίας.

Με την έναρξη ισχύος της παρούσας απόφασης και στις αρχές κάθε επόμενου έτους, η Επιτροπή απευθύνει στη Σλοβακική Δημοκρατία πρόσκληση για την καταβολή συνεισφοράς αντίστοιχης με τη συμμετοχή της στο κόστος, σύμφωνα με την παρούσα απόφαση.

Η συνεισφορά αυτή εκφράζεται σε Ecu και καταβάλλεται σε τραπεζικό λογαριασμό της Επιτροπής σε Ecu.

Η Σλοβακική Δημοκρατία καταβάλλει τη συνεισφορά της στο ετήσιο κόστος, σύμφωνα με την παρούσα απόφαση, το αργότερο τρεις μήνες από την αποστολή της πρόσκλησης. Οποιαδήποτε καθυστέρηση της συνεισφοράς συνεπάγεται την καταβολή τόκου από τη Σλοβακική Δημοκρατία επί του οφειλόμενου ποσού, από την ημερομηνία λήξης της προθεσμίας, το επιτόκιο αντιστοιχεί σε αυτό που ισχύει σύμφωνα με το ευρωπαϊκό ταμείο νομισματικής συνεργασίας για το μήνα της προθεσμίας, για τις ενέργειες σε Ecu, προσαυξημένο κατά 1,5 %.

7. Η Σλοβακική Δημοκρατία καταβάλλει τις πρόσθετες διοικητικές δαπάνες που αναφέρονται στις παραγράφους 3, 4 και 5 από τον κρατικό προϋπολογισμό της.

8. Για το 1998, η Σλοβακική Δημοκρατία θα καταβάλει το 50 % του εναπομένοντος κόστους συμμετοχής της στα προγράμματα Kaleidoscope, Ariane και Raphael από τον κρατικό της προϋπολογισμό και το 50 % από το εθνικό Phare, με την επιφύλαξη των τακτικών διαδικασιών προγραμματισμού του Phare.

Για το 1999, η Σλοβακική Δημοκρατία θα καταβάλει το 50 % του εναπομένοντος κόστους συμμετοχής της στα προγράμματα Raphael από τον κρατικό της προϋπολογισμό και το 50 % από το εθνικό κονδύλιο Phare, με την επιφύλαξη των τακτικών διαδικασιών προγραμματισμού του Phare.

Για το 2000 για τη συμμετοχή της Σλοβακικής Δημοκρατίας στο Raphael, θα ισχύσει η ίδια κατανομή με το 1999, με την επιφύλαξη της διαθεσιμότητας των σχετικών πιστώσεων προϋπολοισμού στην Κοινότητα και στη Σλοβακική Δημοκρατία.